Kad je riječ o Uredbi br. 1907/2006 o registraciji, evaluaciji, autorizaciji i ograničavanju kemikalija (REACH), za razliku od situacija za koje je potvrđeno da se opće predmnjeve o uskraćivanju pristupa dokumentima u njima primjenjuju, ta uredba izričito uređuje odnos između nje i Uredbe br. 1049/2001 o javnom pristupu dokumentima Europskog parlamenta, Vijeća i Komisije. Naime, članak 118. Uredbe br. 1907/2006 propisuje da se Uredba br. 1049/2001 primjenjuje na dokumente u posjedu Europske agencije za kemikalije (ECHA). On ne uređuje na restriktivan način uporabu dokumenata iz spisa koji se odnose na postupak za davanje autorizacije uporabe kemikalije. Ta uredba stvarno ne predviđa ograničenje pristupa spisu na predmetne stranke ili na podnositelje prigovora. Opća predmnjeva, dakle, ne proizlazi iz odredaba Uredbe br. 1907/2006. Stoga se ne može prihvatiti da u okviru postupka za davanje autorizacije predviđenog tom uredbom dokumente koji su dostavljeni ECHA‑i valja u cijelosti smatrati očito obuhvaćenima izuzećem koje se odnosi na zaštitu komercijalnih interesa podnositeljâ zahtjeva za autorizaciju.

Primjena općih predmnjeva u bitnome ovisi o imperativnoj potrebi za osiguravanje dobrog funkcioniranja predmetnih postupaka i jamstvu da njihovi ciljevi neće biti ugroženi. Tako se priznanje opće predmnjeve može temeljiti na nespojivosti pristupa dokumentima u određenim postupcima s nesmetanim vođenjem tih postupaka i na opasnosti da im se nanese šteta, s obzirom na to da opće predmnjeve omogućuju očuvanje cjelovitosti odvijanja postupka ograničavajući ovlasti trećih strana. Primjena posebnih pravila koja određeni pravni akt predviđa u vezi s postupkom koji se vodi pred institucijom Unije za potrebe kojega se dostavljaju zahtijevani dokumenti jedan je od kriterija koji mogu opravdati priznavanje opće predmnjeve.

U području javnog pristupa dokumentima u posjedu institucija Unije predmetne institucije i agencije imaju mogućnost da svoje odluke temelje na općim predmnjevama koje se primjenjuju na određene kategorije dokumenata, s obzirom na to da se na zahtjeve za otkrivanje koji se odnose na dokumente iste vrste mogu primijeniti općenito slični razlozi.

Postupak traženja autorizacije za uporabu kemikalije uređen je Uredbom br. 1907/2006 o registraciji, evaluaciji, autorizaciji i ograničavanju kemikalija (REACH), koja utvrđuje postupak Unije za davanje autorizacije uporabe kemikalija. Članak 118. te uredbe propisuje da se Uredba br. 1049/2001 o javnom pristupu dokumentima Europskog parlamenta, Vijeća i Komisije primjenjuje na dokumente u posjedu Europske agencije za kemikalije (ECHA). Iz toga slijedi da se načelo najšireg mogućeg javnog pristupa dokumentima iz uvodne izjave 4. i članka 1. Uredbe br. 1049/2001 u načelu mora poštovati kad je riječ o dokumentima koje čuva ECHA. Načelo najšireg mogućeg javnog pristupa dokumentima ipak je podložno određenim ograničenjima na temelju razloga javnog ili privatnog interesa. Naime, Uredba br. 1049/2001, osobito njezina uvodna izjava 11. i članak 4., predviđaju sustav izuzeća koji i institucijama i tijelima nalaže da ne otkriju dokumente u slučaju kad bi to otkrivanje ugrozilo jedan od tih interesa.

Kad je riječ o zahtjevu za pristup koji se odnosi na informacije o znanstvenim studijama i njihovu sadržaju iznesenima u okviru zahtjeva za autorizaciju, ne čini se da je otkrivanje samo jednog skupa tih opisnih podataka, koji su dostupni javnosti, dovoljno za ugrožavanje zaštite komercijalnih interesa podnositelja zahtjeva za autorizaciju. Naime, on mora dokazati na koji način navedeni skup znanstvenih podataka čini osjetljiv komercijalni podatak čije otkrivanje može ugroziti njegove komercijalne interese. Čak i ako valja priznati da rad sistematizacije informacija koji je podnositelj zahtjeva izvršio može imati određenu komercijalnu vrijednost, samo ako su njegove ocjene učinjene tijekom kompilacije imale dodanu vrijednost – to jest ako su se sastojale, primjerice, od novih znanstvenih zaključaka ili razmatranja o novoj inventivnoj strategiji koja poduzetniku može donijeti komercijalnu prednost pred konkurentima – one tada mogu spadati u komercijalne interese čija je zaštita osigurana člankom 4. stavkom 2. Uredbe br. 1049/2001.

(t. 50., 51., 60., 67.)